《邯郸行》
清代·严可均

于役太行乐，茫茫吊全赵。柳外波涛漳水声，云中车马邯郸道。

邯郸侠客少年场，畴昔豪华不可当。斗鸡走马香尘下，执戟呜珂玉殿旁。

赵王宫阙青冥里，平原第宅连云起。雕阑十百倚华妆，上客三千蹑珠履。

鸣钟擪瑟夜沈沈，倒海移山意气深。一笑还酬双白璧，片言立取万黄金。

龙蛇交战风尘黑，合从分符驰九国。华屋谈兵虎豹韬，清霜放马金银碛。

已闻大将叩阙中，更起长城横代北。一朝事去等飞埃，富贵雄豪不再来。

春风苔绣廉颇甲，夜月樵歌主父台。食客游魂鸟兽散，锐卒千群鬼火战。

朽札虚称天帝觞，耕夫屡拾长平箭。沈吟往事总堪嗟，战地风沙落日余。

照眉池竭胭脂水，讲武坛开白骨花。花开花落漳河口，邯郸女儿劝客酒。

醉歌一曲邯郸行，道上行人尽回首。

作者简介：（1762—1843）浙江乌程人，字景文，号铁桥。嘉庆五年举人，官建德县教谕。不久引疾归，专心著述。于校勘辑佚，用力最勤。辑有《全上古三代秦汉三国六朝文》及诸经佚注与子书多种。有《铁桥漫稿》、《四录堂类集》、《说文声类》等。